《匡山五咏 其五 环中亭》
明代·袁华

崇冈积苍雪，罗立展屏幛。巘崿荦确中，芟夷得平旷。

四顾何巍然，镵云开叠嶂。山如众星列，环拱皆北向。

一亭据中心，势欲两相抗。天高氛翳消，春还淑气畅。

激水流羽觞，鸣琴发清唱。俛仰宇宙间，览古兴慨忼。

作者简介：苏州府昆山人，字子英。工诗，长于乐府。洪武初为苏州府学训导。有《可传集》、《耕学斋诗集》。